
Consorci de Museus
La comèdia espanyola protagonitza la programació en línia del Centre del Carme

· El cicle ‘Confi(n)ats a la comèdia’ presenta aquesta setmana sis nous títols que s’emeten cada nit en el canal de YouTube GVA Consorci Museus

· El cicle, que s’emmarca dins del programa #CCCCenCasa, ha comptat amb la col·laboració dels directors de les pel·lícules, entre els quals hi ha Vicent Monzonís, Vicente Tamarit i Carles Pastor

València (11.05.20). El Centre del Carme Cultura Contemporània ofereix el cicle ‘Confi(n)ats a la comèdia’, una nova proposta del seu programa #CCCCinema però, en aquesta ocasió, dissenyat específicament per a gaudir-ne des de casa. Emmarcat dins del seu programa en línia #CCCCenCasa, el cicle, que va arrancar el cap de setmana passat, es pot veure a través del canal GVA Consorci Museus.
El director del Centre del Carme i del Consorci de Museus, José Luis Pérez Pont, ha explicat que “amb motiu del Dia Internacional dels Museus, que se celebra el pròxim 18 de maig, des del Centre del Carme intensifiquem la nostra programació en línia amb aquest cicle de pel·lícules que es troba fora dels circuits habituals de cine i de televisió i que s’insereix dins de la nostra oferta interdisciplinària junt amb els concerts, recitals poètics, ‘tours’ virtuals i un ampli conjunt de propostes didàctiques. Fins diumenge que ve, aquest cicle de cinema suposa també un reconeixement a la cinematografia espanyola i valenciana i comptarà amb la col·laboració dels seus directors”.

El Centre del Carme ofereix aquesta setmana sis bones raons més per a continuar gaudint de la comèdia espanyola. Demà dimarts, 12 de maig, arribarà el torn de ‘Carlos contra el mundo’ (2002). A punt estava Chiqui Carabante de fer el seu primer llargmetratge quan va ser représ per l’empresa Sony, que tenia els drets de ‘Spider-Man’ i no podia admetre que el mateix any hi haguera un film titulat ‘El hombre araña contra el mundo’, per molt modesta que fora la producció. Rebatejada com a ‘Carlos contra el mundo’, aquesta divertidíssima pel·lícula conta la peripècia d’un tipus incapaç d’assumir tots els compromisos que la seua família li imposa i que afronta amb un missatge contundent: “És igual com de malament parlen d’un: tots som superherois”.
En 1993, ‘El hombre de la nevera’, de Vicente Tamarit, es va convertir en la primera pel·lícula valenciana rodada amb so en directe. La pel·lícula, que es podrà veure el pròxim 13 de maig, va resultar també pionera en la crítica a les noves mesures adoptades per la Comunitat Europea, que potenciaven una expropiació de la població rural i un èxode a la ciutat.
Aquest dijous, 14 de maig, arriba ‘Un millón de amigos’ (2007), de Fernando Merinero. Viure sense diners i com un rei és el que intenta Javier Jurdao, estrela fugaç del cinema i la televisió vinguda a menys, que aconsegueix que un bon grapat d’amics l’alberguen periòdicament en les seues cases sense tindre deutes ni necessitat de treballar.
Divendres que ve, 15 de maig, arriba una altra de les interessants produccions valencianes d’aquest cicle, ‘Una piraña en el bidé’ (1996), de Carles Pastor. La pel·lícula, que va arribar a estrenar-se a tot Espanya, abordava la influència dels fills en les nostres relacions sentimentals. Una producció que comptava amb un bon repartiment (Tito Valverde, Silvia Munt, Enrique San Francisco, Ata Gomis) i una fotografia i direcció artística notables.
Tancaran el cicle dues ‘road movies’ cervantines que comparteixen la mateixa conclusió: el cinema ens pot salvar del món.
Per més que Javier Rebollo ambientara ‘El muerto y ser feliz’ (2012) (programada per al 16 de maig) entre l’Argentina i l’Uruguai, el seu protagonista, José Sacristán, porta Espanya dins. L’actor va aconseguir el Goya al millor actor protagonista i va guanyar la Concha de Plata i el Premi Gaudí per aquest paper.
‘Todo el tiempo del mundo’ (2014), de José Antonio Quirós, acomiada el cicle aquest diumenge 17 de maig, en la vespra del Dia dels Museus, per a deixar una reflexió a l’espectador sobre la idea antropocèntrica de la humanitat enfront de la naturalesa. És la història de Fran, que escapa de Madrid sense més rumb que transitar pels paisatges rurals de la seua infància, a Astúries. Més de 25 paratges naturals estan retratats en aquest film.
Fins diumenge que ve i amb accés lliure, les pel·lícules d’aquest cicle estaran disponibles en el canal de YouTube GVA Consorci Museus en la data assenyalada. A partir de les 22 hores s’emetrà la pel·lícula en directe que es podrà veure, de manera exclusiva, al llarg d’una nit.
#CCCCenCasa
El Centre del Carme continua amb el seu programa en línia recordant aquesta setmana el concert de Violeta Gil en el passat festival Sonoras. A més, s’oferirà un nou recital de poesia dins de la proposta ‘Laboratori ecopoètic’, en què quatre dones séniors mostren les seues reflexions entorn del confinament.
Totes les exposicions que alberga el centre de cultura contemporània es poden visitar ja en Internet. Els seus ‘tours’ virtuals ofereixen una experiència immersiva per les mostres ‘Escif. Què passa amb els insectes després de la guerra’; ‘Viatge a Corfú. Carlos Pérez. L’home-museu’, ‘Art al Quadrat. De cors, danses i desmemòria’, i ‘Falles experimentals. Història d’una dissidència’; a les quals se sumarà també ‘Between debris and things’. En relació amb la mostra ‘Falles experimentals’, aquesta setmana començarà un recorregut pels tallers d’alguns dels creadors participants com Miguel Arraiz, Javier Molinero o Ricard Balanzá.
#CCCCHabitantEspais
Des que es va posar en marxa, fa poc més d’un mes, el programa #CCCCHabitantEspais ha desenvolupat més d’una trentena de propostes, amb tallers i entrevistes a personalitats de l’àmbit de la pedagogia i l’educació. Aquesta setmana l’equip d’‘Arquilecturas’ (projecte seleccionat dins de la convocatòria ‘Tangent’ de mediació cultural del Consorci de Museus) proposa dues noves pràctiques d’arquitectura per a xiquets i xiquetes amb els tallers ‘¼ d’¼’ i ‘Mai subestimes un foli’.

Els tallers ‘Mus’n’ babies’ dirigits a nadons de 0 a 3 anys també es poden fer ara des de casa. Cos i veu es converteixen en els instruments principals d’aquesta proposta sonora que aquesta setmana s’inspira en la col·lecció del segle XIX del Museu de Belles Arts d’Alacant.

Finalment, diumenge que ve el canal de podcasts del Centre del Carme #CCCContesEnCasa entrevista Elena Montagud, filòloga i escriptora valenciana, que, amb títols com ‘Tu mirada en mi piel’, s’ha consolidat com una de les grans plomes del gènere romàntic al nostre país. A més, entre altres propostes, Laia Cuentacuentos celebrarà el Dia Internacional contra l’Homofòbia i la Transfòbia amb la història dels papàs pingüí Silo i Roy.
Tots els continguts del programa en línia del Centre del Carme #CCCCenCasa estan disponibles en www.consorcimuseus.gva.es i a través de les xarxes socials del @centredelcarme.

